คลื่นไอซีที
เจ้ากระทรวงไอซีที น.อ.อนุดิษฐ์ นาครทรรพ มาเปิดตัวแผนปีแห่งการสร้างความเติบโตของความต้องการทางด้านไอซีที The Year of Growing ICT Demand หลังจากเงียบหาย ไม่ได้พบสื่อซะนาน
31 ม.ค. 2556

เจ้ากระทรวงไอซีที น.อ.อนุดิษฐ์ นาครทรรพ มาเปิดตัวแผนปีแห่งการสร้างความเติบโตของความต้องการทางด้านไอซีที The Year of Growing ICT Demand หลังจากเงียบหาย ไม่ได้พบสื่อซะนาน
...งานนี้ต้องยกเครดิตให้สมาคมอุตสาหกรรมเทคโนโลยีสารสนเทศไทย หรือเอทีซีไอ นำทีมโดย อดิเรก ปฏิทัศน์ ที่เดินหน้าเอาจริง หวังกระตุ้นอุตฯ ไอทีของไทยให้ไฉไลกว่าเดิม
...โนเกียได้กรรมการผู้จัดการคนใหม่ไปแล้ว ไม่ใช่ใครที่ไหน ญาณธน สิมะวานิชกุล ลูกหม้อที่ทำงานร่วมกันมากว่า 5 ปี เรื่องความเข้าใจในธุรกิจไม่มีปัญหาแน่นอน ทีนี้มารอดูกลยุทธ์ของเอ็มดีไทยกันดีกว่า ว่าจะตีตื้นให้โนเกียได้แค่ไหน
...แม้ 3จี แท้ๆ จะยังไม่เกิด แต่ สมชัย เลิศสุทธิวงศ์ บิ๊กการตลาดเอไอเอส ควงแขนเสี่ยเจียง สมศักดิ์ เตชะรัตนประเสริฐ แห่งสหมงคลฟิล์ม เปิดมิติใหม่โลกภาพยนตร์ จะใหม่หรือไม่ เป็นยังไงเดี๋ยวมารอดูกัน
...วิชัย พรพระตั้ง จากซัมซุง เปิดโครงการซัมซุง กาแล็คซี่ กิฟท์ ฟอร์ ไลฟ์ ชวนคนไทยมาร่วม 1 คลิกพลิกชีวิตน้อง ผ่านแอพพลิเคชันบนสมาร์ตโฟนและเฟซบุ๊ก ใครอยากร่วมทำบุญเปิดเฟซบุ๊กแล้วร่วมกันคลิกได้เลยจ้า
...ความร่วมมือที่น่าสนใจระหว่างเอเซอร์และอินเทล กับการเปิดตัวเอเซอร์ ลิควิด ซี1 สมาร์ตโฟนที่มาพร้อมชิปประมวลผลของอินเทล เรียกได้ว่าเป็นการเปิดเกมรุกของอินเทลเข้าสู่สมาร์ตโฟนอย่างเป็นทางการอีกครั้ง นิธิพัทธ์ ประวีณวงศ์วุฒิ แห่งเอเซอร์ เบอร์ 1 คอมพิวเตอร์ในไทย จับมือกับ เอกรัศมิ์ อวยสินประเสริฐ แห่งอินเทล เร่งออกตัวแรงก่อนรายอื่นๆ จะตามมา
...ปิดท้ายมีข่าวมาให้หวาดเสียวกันสำหรับผู้ประกอบการส่งออกของไทย เพราะสหรัฐอเมริกาและหลายประเทศเริ่มตรวจสอบการใช้ซอฟต์แวร์เถื่อนในการทำธุรกิจ โดยผู้ประกอบการไทยรายหนึ่งโดนสั่งปรับไปเป็นเงิน 1 หมื่นเหรียญสหรัฐแล้ว ดังนั้นเปลี่ยนมาใช้สินค้าถูกกฎหมายกันดีกว่านะจ๊ะ